Principalul suspect de crimă este un vecin al femeii, care locuia într-o baracă. Acesta era deranjat că bătrâna vorbea prea mult și a amenințat că o va ucide. Bătrâna suferea de demență și locuia singură, într-o casă la marginea pădurii din localitate.
Cristina Lia, președintele Asociației „Glasul Sufletului“, care a ajutat-o în mai multe rânduri pe femeie cu alimente și lemne de foc, a transmis un mesaj după ce a aflat că bătrâna a murit:
„Durere, neputință, frustrare, toate mă încearcă. Cum să omori un om bolnav de demență, bătrân în propria casă, doar că te deranjează să o auzi vorbind? Bunicuța a murit doar pentru că cineva nu a suportat-o să o audă vorbind, Doamne, cum ne mai rabzi? Bunicuței noastre din Dragotești, pe care o susțineam din când în când, bolnavă, care își dorea așa de mult să își ducă traiul liniștită în căsuța ei de la marginea pădurii. Draga noastră, nu mai putem face pentru tine nimic, dar ne vom asigura că făptașul va răspunde pentru faptele sale“
Reprezentanţii Parchetului de pe lângă Tribunalul Gorj au anunţat, joi, că un bărbat este cercetat pentru comiterea infracţiunilor de omor şi violare de domiciliu.
Anchetatorii au precizat că, în după-amiaza zilei de 8 mai, în jurul orei 17.00, inculpatul C.G.R. a pătruns fără drept în curtea victimei R.F., situată în satul gorjean Dragoteşti. „În aceste împrejurări i-a aplicat acesteia mai multe lovituri cu un corp tăietor înţepător, provocându-i plăgi înjunghiate toracice, iar în urma hemoragiei interne şi externe s-a produs decesul acesteia”, au precizat procurorii.
Ei au adăugat că anchetatorii au fost anunţaţi de un vecin al victimei.
„Organele de anchetă au fost sesizate ca urmare a unui apel efectuat la SNUAU 112, de către o persoană, cu privire la faptul că vecina sa, victima R.F., a fost bătută de un bărbat pe nume Relu şi prezintă sânge în zona feţei. Echipajul Serviciului de Ambulanţă Gorj care s-a prezentat la faţa locului a constatat decesul victimei”, au mai precizat reprezentanţii Parchetului de pe lângă Tribunalul Gorj. Bărbatul a fost reţinut pentru 24 de ore.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro